গরুর মাংস ভালো করে ধুয়ে মাংস মাখানোর উপকরণ দিয়ে মেখে নিন। ৩০ মিনিট ম্যারিনেট করে রাখুন। এর মধ্যে বিশেষ মসলা তৈরি উপকরণ ভেজে একদম মিহি করে গুঁড়া করুন। মাংস রান্নার হাঁড়ি চুলায় দিয়ে তেজপাতা, দারুচিনি, লবঙ্গ, এলাচ, পেঁয়াজ কুচি ও কাঁচামরিচ একটি ফেড়ে দিয়ে দিন। পেঁয়াজ বাদামি হয়ে গেলে মেখে রাখা মাংস দিয়ে দিন। যে বাটিতে মাংস মেখে রেখেছিলেন সেই বাটিতে এক কাপ পানি দিয়ে ধুয়ে সেটাও দিয়ে দিন হাঁড়িতে। নেড়েচেড়ে চুলার জ্বাল বাড়িয়ে ১৫ মিনিট অপেক্ষা করুন। এর মধ্যে মাংস থেকেই পানি বের হবে। হাঁড়ি ঢেকে চুলার আঁচ কমিয়ে মাঝারি করুন। মাংস নব্বই ভাগ সেদ্ধ হয়ে গেলে ২ কাপ গরম পানি দিন। বলক চলে আসলে আলুর টুকরা দিয়ে দিন। গুঁড়া করে রাখা স্পেশাল মসলা দিয়ে নেড়েচেড়ে ঢাকনা দিয়ে ঢেকে দিন হাঁড়ি। মাংস পুরোপুরি সেদ্ধ হয়ে গেলে কয়েকটি আস্ত কাঁচা মরিচ দিয়ে দিতে পারেন। একটু ঝোল থাকা অবস্থায়ই চুলা বন্ধ করে গরম চুলায় দমে রাখুন মাংস। এতে কাঁচামরিচের চমৎকার গন্ধ ছড়াবে, আবার তেলও ভেসে উঠবে। গরম ভাত কিংবা খিচুড়ির সঙ্গে পরিবেশন করুন মজাদার মাংসের ঝোল।